KOMMISSIONENS FORORDNING (EF) Nr. 805/97 af 2. maj 1997 om gennemførelsesbestemmelser for udligning som følge af væsentlige revalueringer

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 724/97 af 22. april 1997 om foranstaltninger og udligning i forbindelse med væsentlige revalueringer, der påvirker landbrugsindkomsterne (1), særlig artikel 7, og

ud fra følgende betragtninger:

Ifølge forordning (EF) nr. 724/97 kan medlemsstaterne yde udligning til landbrugere, der rammes af virkningerne af en væsentlig revaluering; en del af denne udligning vedrører specifikt visse reelle nedgange i den støtte, der omhandles i artikel 7 i Rådets forordning (EØF) nr. 3813/92 af 28. december 1992 om den regningsenhed og de omregningskurser, der skal anvendes i den fælles landbrugspolitik (2), senest ændret ved forordning (EF) nr. 150/95 (3); forordning (EF) nr. 724/97 præciserer en række betingelser for ydelsen og udligningens udvikling samt metoden til fastsættelse af lofter over medlemsstaternes udbetalinger; den pågældende udligning finansieres helt eller delvist over EU-budgettet;

den udløsende begivenhed, der bestemmer landbrugsomregningskursen for omregning af beløb udtrykt i ecu, bør fastlægges nærmere; for at lette den finansielle forvaltning bør det undgås at kumulere udbetalingen af flere årlige udligningsrater i et enkelt budgetår; for at tage hensyn til Fællesskabets internationale forpligtelser og med henblik på en korrekt forvaltning bør der fastlægges en række regler for, hvordan medlemsstaterne kan yde udligning;

for at nå det for udligningen fastsatte mål skal denne ydes inden for bestemte frister og generelt direkte til modtagerne, der i princippet er landbrugere, idet der anvendes satser, som ikke overstiger det skønnede indkomsttab, og ikke stilles betingelser for støttens anvendelse; specielt kan den del af udligningsstøtten, der ydes for fald i den støtte, der omhandles i artikel 7 i forordning (EØF) nr. 3813/92, supplere de beløb, der ydes vedrørende nævnte støtte; for at undgå en tung ordning, hvor der udbetales små beløb til modtagerne, kan der i visse tilfælde anvendes forenklede gennemførelsesbestemmelser;

de i denne forordning fastsatte foranstaltninger er i overensstemmelse med udtalelse fra alle de berørte forvaltningskomitéer -

UDSTEDT FØLGENDE FORORDNING:

Artikel 1

1. I denne forordning fastsættes gennemførelsesbestemmelserne for ydelse af udligningsstøtte i henhold til forordning (EF) nr. 724/97, uden at dette foregriber de metoder og kriterier, der skal anvendes ved undersøgelse i henhold til nævnte forordnings artikel 8 af følgerne for landbrugsindkomsterne af et fald i landbrugsomregningskurserne.

2. Hver rate af udligningsstøtten indeholder et hovedbeløb og, såfremt den landbrugsomregningskurs, der omhandles i artikel 3, stk. 1, første afsnit, i forordning (EF) nr. 724/97 eller i artikel 3 i Rådets forordning (EF) nr. 1527/95 (4) eller (EF) nr. 2990/95 (5), falder i perioden fra 1. januar 1997 til 30. april 1998, ét eller flere supplerende beløb.

Lofterne over nævnte beløb fastsættes efter artikel 4 i forordning (EF) nr. 724/97, særlig stk. 2, første afsnit, for hovedbeløbets vedkommende og særlig andet afsnit for de supplerende beløbs vedkommende.

Artikel 2

1. Medlemsstaterne kan kun yde støtte:

a) i form af en udligning til modtagerne og uden betingelser for støttens anvendelse, og

b) til landbrugsbedrifter, idet medlemsstaterne definerer sådanne bedrifter ud fra objektive kriterier

jf. dog bestemmelserne i artikel 4.

Udligningsstøttens supplerende beløb ydes på grundlag af den pågældende støtte, som omhandles i artikel 7 i forordning (EØF) nr. 3813/92, og tildeles for den årlige periode forud for den pågældende anvendelse af den reducerede landbrugsomregningskurs.

2. Loftet over hovedbeløbet af udligningsstøtten omregnes til nationale valutaer ved hjælp af den landbrugsomregningskurs, der gælder umiddelbart før den pågældende revaluering. Loftet over det supplerende beløb af udligningsstøtten omregnes ved hjælp af den pågældende landbrugsomregningskurs, der gælder umiddelbart før det fald, som gav ret til nævnte supplerende beløb.

3. Udbetalingen af en tolvmånedersrate af udligningsstøtten finder sted efter udløbet af den observationsperiode, der omhandles i artikel 4, stk. 3, i forordning (EF) nr. 724/97, og efter begyndelsen af den første måned for den berørte rate. Endvidere finder udbetalingen af udligningsstøttens supplerende beløb sted efter den dato, hvor og såfremt den pågældende nedgang i det beløb, der omhandles i artikel 7 i forordning (EØF) nr. 3813/92, faktisk fandt sted.

Der kan ikke foretages en udbetaling til én og samme modtager af hovedbeløbet eller af et af de supplerende beløb i en udligningsstøtterate i løbet af det samme budgetår, hvor udbetalingen af et tilsvarende beløb i en anden rate finder sted.

Artikel 3

1. Hovedbeløbet for udligningsstøtten til hver modtager skal være forbundet med bedriftens størrelse i en periode, der i hvert enkelt tilfælde skal fastsættes efter de kriterier, der omhandles i artikel 4, stk. 1, andet afsnit, i forordning (EF) nr. 724/97.

Ved bestemmelserne af bedriftens størrelse tages der kun hensyn til produktion, som berøres af bestemmelserne i artikel 6, stk. 1, litra a), i førnævnte forordning.

Medlemsstaterne kan kun fastsætte en mindstestørrelse af bedrifter i det omfang, det er nødvendigt for at lette administrationen af udligningsstøtten.

2. Det samlede udligningsstøttebeløb, der kan ydes i en produktionssektor, må på makroøkonomisk plan ikke overstige den forholdsvise andel af det samlede tab i den pågældende sektor i medlemsstaten.

Udligningsstøtten skal under alle omstændigheder være i overensstemmelse med Fællesskabets internationale forpligtelser.

Artikel 4

Såfremt fordelingen af hovedbeløbet af udligningsstøtte for en tolvmånedersrate blandt det skønnede antal landbrugsbedrifter resulterer i et beløb på under 400 ECU, kan dette beløb til alle modtagere ydes for den pågældende tolvmånedersrate til landbrugsforanstaltninger:

- af kollektiv, almen interesse, og/eller

- som EF-bestemmelserne giver medlemsstaterne mulighed for at yde statsstøtte til, såfremt de i statsstøttepolitikken fastsatte grænser overholdes.

Foranstaltningernes indførelse skal ske inden for de tre på hinanden følgende tolvmånedersrater, og de skal afsluttes inden seks måneder efter denne periode.

Fællesskabet finansierer kun foranstaltninger, som i kraft af deres art og/eller støttens størrelse supplerer de foranstaltninger, som medlemsstaten ellers ville have anvendt, og der må ikke ydes EF-støtte til foranstaltningerne.

Artikel 5

1. Anmodning om at kunne yde udligningsstøtte fremsendes af medlemsstaten til Kommissionen inden udgangen af den tolvte måned efter den måned, hvori den pågældende væsentlige revaluering fandt sted. For de supplerende beløb af udligningsstøtten kan anmodningen dog suppleres indtil udgangen af den sjette måned, hvori faldet i den pågældende landbrugsomregningskurs fandt sted. Anmodningen skal indeholde de oplysninger, der er nødvendige, for at Kommissionen kan kontrollere, at betingelserne er opfyldt, jf. stk. 2.

2. Kommissionen kontrollerer efter proceduren i traktatens artikel 93, stk. 3, og i henhold til denne forordning, at støtteanmodningerne opfylder de gældende bestemmelser om udligning som følge af væsentlige revalueringer.

3. Kommissionen træffer beslutning om godkendelse af udligningsstøtten inden to måneder efter modtagelsen af anmodningen i stk. 1. Træffer Kommissionen ikke beslutning inden for denne periode, kan de planlagte foranstaltninger gennemføres, hvis medlemsstaten giver Kommissionen forhåndsmeddelelse om, at den påtænker at gennemføre foranstaltningerne.

4. En medlemsstat, der ønsker at yde udligningsstøtte, skal vedtage nationale gennemførelsesforanstaltninger inden et år efter datoen for Kommissionens beslutning eller medlemsstatens forhåndsmeddelelse, jf. stk. 3.

Artikel 6

Medlemsstaten forelægger hvert år Kommissionen en rapport om gennemførelsen af foranstaltningerne med nærmere oplysninger om de udbetalte beløb. Den første rapport forelægges senest 18 måneder efter, at Kommissionen har truffet beslutning, eller medlemsstaten har givet forhåndsmeddelelse, jf. artikel 5, stk. 3.

Artikel 7

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 2. maj 1997.

På Kommissionens vegne

Franz FISCHLER

Medlem af Kommissionen

(1) EFT nr. L 108 af 25. 4. 1997, s. 9.

(2) EFT nr. L 387 af 31. 12. 1992, s. 1.

(3) EFT nr. L 22 af 31. 1. 1995, s. 1.

(4) EFT nr. L 148 af 30. 6. 1995, s. 1.

(5) EFT nr. L 312 af 23. 12. 1995, s. 7.